WORK วิ่ง 4% โบรกฯชูเป้า 29.50 บ. ชี้รายได้โฆษณาฟื้น หนุนกำไร Q4 โต 171%  
WORK บวก 4% โบรกฯชูเป้า 29.50 บ. มองรายการคอนเทนต์ที่แข็งแกร่ง และคาดรายได้โฆษณาฟื้น หนุนกำไร Q4 โต 171% แตะ 95 ลบ.
24 ธ.ค. 2564

ผู้สื่อข่าวรายงานว่าวันนี้ (24 ธ.ค.2564) ราคาหุ้น บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ณ เวลา 15:17 น. อยู่ที่ระดับ 22.30 บาท เพิ่มขึ้น 0.90 บาท หรือ 4.21% โดยทำจุดสูงสุดที่ 22.30 บาท และทำจุดต่ำสุดที่ 21.40 บาท ด้วยมูลค่าการซื้อขาย 126.80 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (15 ธ.ค.2564) ว่า จุดเด่นการทำ Content รายการวาไรตี้/Entertainment ที่แข็งแกร่ง รวมถึงคาดรายได้โฆษณาช่อง Workpoint TV ฟื้นตัว คาดหนุนกำไรไตรมาส 4/2564 ฟื้นตัวเป็น 95 ล้านบาท เพิ่มขึ้น 171% จากงวดเดียวกันของปีก่อน และเพิ่มขึ้น 36% จากไตรมาสก่อน และคงกำไรปี 2564 ที่ 423 ล้านบาท เพิ่มขึ้น 165% ส่วนปี 2565 ที่ 529 ล้านบาท เพิ่มขึ้น 25%
นอกจากนี้ราคาหุ้นซื้อขายที่ PER ปี 2565 ที่ 18 เท่า ยังต่ำกว่าค่าเฉลี่ยในอดีตที่ 24 เท่า และค่าเฉลี่ยอุตสาหกรรมที่ 25 เท่า อีกทั้งเม็ดเงินโฆษณาเดือนพ.ย. อยู่ที่ 8.2 พันล้านบาท เพิ่มขึ้น 5% จากเดือนที่ผ่านมา เป็นเดือนที่ 2 ติดกัน และสื่อทีวี เพิ่มขึ้น 3% จากเดือนที่ผ่านมา ซึ่งจะช่วยหนุนผลประกอบการกลุ่มช่วงถัดไป แนะนำ “ซื้อ” ราคาเป้าหมายปี 2565 ที่ 29.50 บาท